Seitsemän suomalaista tanssikoulua haalii miehiä paritanssiharrastajajoukkoihinsa Miesten tanssihaaste -projektilla.

Tanssihaasteen järjestäjien mukaan tanssikursseilla on pulaa miehistä - tai viejistä. Kuvituskuva. MOSTPHOTOS

Rykelmä suomalaisia tanssikouluja pisti pystyyn Miesten tanssihaaste -projektin. Projekti syntyi, koska miehistä on projektin vetäjän, Hanna Tuomisen mukaan pulaa kursseilla. Tanssihaaste on projektin sivuston mukaan suunnattu kaikille miehille, jotka eivät vielä tanssi paritansseja.

- Haluamme miehiä mukaan tanssimaan. Nyt tanssikursseilla on enemmän naisia, joille ei sitten riitä miehiä viemään. Miehillä on edelleen kauheita ennakkokäsityksiä, ettei mies voi tanssia ja että tanssiva mies on, no, mitä sitten ikinä onkaan, Tuominen sanoo.

Projektissa houkutellaan miehiä hakemaan mukaan tanssihaasteeseen. Hakijoiden joukosta valitaan jokaiseen tapahtumaan osallistuvaan seitsemään tanssikouluun muutama, joka saa osallistua tanssikurssille ilmaiseksi.

Tasa-arvovaltuutettuun on oltu yhteydessä tapahtuman nimen ja sen miehille tuoman rahallisen edun vuoksi. Tästä kuultuaan Tuominen painottaa, että myös naiset voivat hakea mukaan tanssihaasteeseen - että ennen kaikkea viejille on tanssikursseilla tarvetta.

Tuominen ja hänen tanssihaastetta järjestämässä olevat kollegansa muotoilivat yhdessä tekstin avatakseen Miesten tanssihaasteen syntyä.

- Suomalainen perinteinen tanssi(lava)kulttuuri on meille hyvin tärkeä ja pyrimme sitä positiivisessa hengessä tukemaan. Tanssilavalla perinteisissä rooleissa tanssii yleensä mies (viejä) ja nainen (seuraaja). Haasteessa pyritään helpottamaan paritanssien puitteissa olevaa epätasa-arvoa, koska tällä hetkellä seuraajien (naisten) määrä ylittää viejien (miesten) määrän moninkertaisesti, niin kaikki eivät pääse tanssimaan vaikka haluaisivatkin, kirjeessä lukee.

Tasa-arvovaltuutettu aikoo pyytää selvitystä

Ylitarkastaja Miko Lempinen tasa-arvovaltuutetun toimistosta kertoo heidän saaneen useamman yhteydenoton miesten tanssihaasteeseen liittyen. Lempisen mukaan tanssihaasteen tapahtumasivulla, sekä Facebook-sivulla haaste kohdistuu selkeästi miehiin.

- Otsikko on ”miesten”, ensimmäinen lause on ”miesten”, täällä kerrotaan, että tämä on ”suunnattu miehille”. Maininta naisista on tekstissä vasta paljon, paljon myöhemmin, Lempinen toteaa.

Lempinen painottaa, että mikäli kyseessä on yhdelle sukupuolelle suunnattu tarjous tai kampanja, johon muutkin sukupuolet voivat osallistua, tulisi sen ilmetä kuluttajalle selkeästi. Tämä ei Lempisen mukaan toteudu Miesten tanssihaasteen materiaaleissa.

- Tavaroita tai palveluita ei lähtökohtaisesti saisi suunnata vain yhdelle sukupuolelle. Lyhytkestoiset, esimerkiksi yhden päivän mittaiset tarjoukset vaikkapa äitienpäivänä ovat mahdollisia, Lempinen sanoo.

Tasa-arvovaltuutetun toimistosta ollaan pyytämässä selvitystä Miesten tanssihaasteen vetäjiltä.

- Meille on tullut useampi yhteydenotto tähän liittyen. Täytyyhän tämä selvittää, on laitettava selvityspyyntö tästä, Lempinen sanoo.

Lempinen muistuttaa, että tasa-arvolain mukaan tuotetta tai palvelua ei saa tarjota vain yhdelle sukupuolelle, ellei sille ole esimerkiksi häveliäisyyteen, turvallisuuteen tai yksityisyyteen liittyvää perustetta.

Tanssihaastetta vetävä Tuominen vetoaa samaan kohtaan tasa-arvolaissa.

- Tavaroiden ja palveluiden tarjoaminen yksinomaan tai pääasiallisesti toisen sukupuolen edustajille on kuitenkin sallittua, jos se on perusteltua oikeutetun tavoitteen saavuttamiseksi ja tähän tavoitteeseen pyritään asianmukaisin ja tarpeellisin keinoin, kuuluu tasa-arvolain pykälä 8, kohta e.

Haasteen vetäjille vain positiivista palautetta

Kuullessaan tasa-arvovaltuutetun saaneen palautetta Miesten tanssihaasteesta, Tuominen häkeltyy.

- Meille ei ole tullut ainoatakaan negatiivista palautetta, vaan pelkästään positiivista palautetta. Naiset ovat hyvillään siitä, että vihdoinkin tälle asialle tehdään jotain ja että toivottavasti saataisiin lisää miehiä innostumaan tanssista, Tuominen sanoo.

Tuominen kertoo, että haasteen kautta ilmaisille tanssikursseille pääseville miehille, tai viejille, rahallinen etu on vähäinen, noin sadan euron luokkaa. Tanssihaastetta on järjestetty aiemmin naisille ja miehille suunnattuna, mutta nyt Tuomisen mukaan haluttiin keskittyä ongelmaan, joka on ollut miesten, tai viejien puute. Tulevalle syksylle järjestäjät haluaisivat järjestää tanssihaasteen sekä naisille ja miehille.

- Tanssihaastetta on järjestetty jo aiemmin molemmille sukupuolille avoimena, mutta nyt halusimme tarttua erityisesti juuri tuohon naisten toiveeseen saada enemmän viejiä tanssin pariin. Tämä miesten tanssihaaste on keväälle 2018, ja toivottavasti suunnitteilla olevan syksyn 2018 tanssihaasteeseen löydetään rahoitusta, jotta se voidaan järjestää entistä laajempana, ja taas miehille sekä naisille, kerrotaan Tuomisen kollegoineen laatimassa kirjeessä.